টি-টোয়েন্টি বিশ্বকাপ ২০২২: সাকিব আল হাসানের আউট নিয়ে এতো বিতর্ক কেন?
টি-টোয়েন্টি বিশ্বকাপের সুপার টুয়েল্ভ পর্বের ম্যাচে পাকিস্তানের বিপক্ষে বাংলাদেশ শুরুতে ব্যাট করে ১২৭ রান তুলেছে।
বাংলাদেশের নাজমুল হোসেন শান্ত ৪৮ বলে ৫৪ রানের একটি ইনিংস খেলেছেন, পাকিস্তানের ফাস্ট বোলার শাহীন শাহ আফ্রিদি ২২ রান দিয়ে চারটি উইকেট নিয়েছেন।
তবে এখন বাংলাদেশের ইনিংস বা পাকিস্তানের বোলিং নয়, আলোচনা হচ্ছে সাকিব আল হাসানের এলবিডব্লিউ নিয়ে যা অনেকেই বলছেন, 'নট আউট ছিল'।
ম্যাচের ১০ ওভার ৫ বলে শাদাব খানের বলে সাকিব মাত্রই ব্যাট করতে নেমে সামনে এসে বল পেটানোর চেষ্টা করেন।
বলটি পিচে একটি ড্রপ খাওয়ার আগে সাকিবের ব্যাট ঘেঁষে বেরিয়ে গিয়ে পায়ে লাগলে, আম্পায়ার শাদাব খানের আপিলে কিছুটা সময় নিয়ে আঙ্গুল উঠিয়ে আউট দিয়ে দেন।
সাকিব আল হাসান তৎক্ষণাৎ রিভিউ নিয়ে নেন, টেলিভিশন রিপ্লেতে আলট্রাএজ প্রযুক্তিতে দেখা যায় সাকিবের প্যাডে বল লাগার আগে ব্যাটে বল লেগেছিল।
ক্রিকেট উপস্থাপক আকাশ চোপড়া সাথে সাথে টুইটারে লেখেন, "সাকিবের ব্যাট মাটিতে একদমই লাগেনি, কেবল ব্যাটের ছায়ার দিকে তাকান। একটা স্পাইক ছিল (আলট্রাএজে)। এটা নিশ্চিত বল ব্যাটে লেগে প্যাডে লেগেছে। আম্পায়ারের বাজে সিদ্ধান্তে ভুগছে বাংলাদেশ।"
ভারতের বিপক্ষে ঠিক এর আগের ম্যাচেও আম্পায়ারের নানা সিদ্ধান্ত নিয়ে বিতর্ক ছিল তুঙ্গে।
পাকিস্তানের ক্রিকেট সাংবাদিক সাজ সাদিকও লিখেছেন, "ম্যাচের বড় একটা মোমেন্ট এটা। দেখে মনে হচ্ছে সাকিবের ব্যাটে লেগেছে। টুর্নামেন্ট জুড়েই আম্পায়ারিং ভালো হয়নি তেমন।"
আরও একটা ইস্যু ছিল এই এলবিডব্লিউর সিদ্ধান্তে, সাকিব বেশ খানিকটা এগিয়ে এসে ব্যাট করেছেন, এলবিডব্লিউর নিয়ম অনুযায়ী আড়াই মিটারের বেশি এগিয়ে এলে সেটা আউট দেয়া হয় না।
ক্রিকইনফোতে একজন ক্রিকেট দর্শক এই প্রশ্ন করেন, তখন জনপ্রিয় এই ক্রিকেট ওয়েবসাইটের ধারাভাষ্যকার লিখেছেন, "আমরাও তো জানতাম দেয়া হয় না। এখানে কী হলো জানিনা।"
থার্ড আম্পায়ারের রিভিউর পরেও যখন সাকিবকে আউট দেয়া হলো তিনি চোখে-মুখে অবিশ্বাস নিয়ে দাঁড়িয়েছিলেন, এরপর আম্পায়ারের কাছেও যান।
কিন্তু টেলিভিশনে দেখা গেছে আম্পায়ার সাকিবকে ফিল্ড ছাড়তে অনুরোধ করছেন।
ক্রিকেট সাংবাদিক বোরিয়া মজুমদার এই ঘটনার সমালোচনা করে লিখেছেন, "আম্পায়ার যখন রিভিউতেও আউট দিয়েছে আপনি আউট এবং আপনি মাঠ ছাড়বেন। ফিরে এসে আলোচনা করবেন না সাকিব।"
বাংলাদেশের ইনিংসের পরেও এটা নিয়ে আলোচনা হয়েছে, টেলিভিশন উপস্থাপক পাকিস্তানের বোলার শাদাব খানকে এই আউট নিয়ে প্রশ্ন করেন, তিনি বলেন, "আম্পায়ার যেহেতু আউট দিয়েছে এটা আউট।"
অ্যাডেলেইডে মাঠে বসে খেলা দেখছেন বাংলাদেশের ক্রিকেটের নিয়মিত দর্শক শেখ মিনহাজ হোসেন এই উইকেটের পর মাঠের পরিস্থিতি নিয়ে তিনি বলেন, "আমি গ্যালারির যে সাইডে বসে আছি সেখানে পাকিস্তানের সমর্থকরাও অবাক হয়েছে। সবাই বড় স্ক্রিনে দেখেছে সাকিবের ব্যাট কোথায় ছিল এবং বল কোথায় ছিল। একজন তো বলে বসলো আইসিসি আরেকটা ভারত বনাম পাকিস্তান ম্যাচ আয়োজন করতে চায়।"
বাংলাদেশের অধিনায়ক সাকিব আল হাসানের উইকেটটিই পাকিস্তানের জন্য ম্যাচের মোড় ঘুরিয়ে দিয়েছে লিখেছেন বিবিসি স্পোর্টসের ক্যালাম ম্যাথিউজ।
"ব্যাটের কোণায় লাগার পরেও সাকিবকে বিতর্কিতভাবে আউট ঘোষণা করলেন আম্পায়ার, এখানেই পাকিস্তানের জন্য দরজা খুলে গেছে ম্যাচের।"
অস্ট্রেলিয়ার সাবেক ক্রিকেটার টম মুডিও জনপ্রিয় ক্রিকেট ওয়েবসাইট ইএসপিএনক্রিকইনফোতে নিজের বিশ্লেষণে বলেছেন, "সাকিব স্পষ্টতই নট আউট।"
১০ ওভারে বাংলাদেশের রান ছিল ৭৩ এক উইকেট হারিয়ে।
এরপর এক ওভারে দুই উইকেট হারানোর পর বাংলাদেশ আর ঘুরে দাঁড়াতে পারেনি।
অ্যাডেলেইড থেকে বাংলাদেশের ক্রিকেট সাংবাদিক দেবদুলাল চৌধুরী লিখেছেন, সাকিবের আউটটা আউট ছিল না কিন্তু এটা ড্রেসিংরুমে নেতিবাচক প্রভাব ফেললো।
পরের ব্যাটসম্যানরা কেউই আর মাঠে প্রভাব ফেলতে পারেননি।
দক্ষিণ আফ্রিকা শুরু থেকেই সুপার টুয়েল্ভ পর্বের গ্রুপ-২ এর ফেভারিট দল ছিল।
কিন্তু হুট করেই প্রথমে পাকিস্তান ও আজ নেদারল্যান্ডসের বিপক্ষে হার দক্ষিণ আফ্রিকার বিদায় নিশ্চিত করেছে।
দক্ষিণ আফ্রিকা আজ অ্যাডেলেইডে নেদারল্যান্ডসের বিপক্ষে ১৫৮ রান তাড়া করতে পারেনি।
তাই পাকিস্তান ও বাংলাদেশের মধ্যকার ম্যাচটি একটি কোয়ার্টার ফাইনালে পরিণত হয়েছে।

টি-টোয়েন্টি বিশ্বকাপের সুপার টুয়েল্ভ পর্বের ম্যাচে পাকিস্তানের বিপক্ষে বাংলাদেশ শুরুতে ব্যাট করে ১২৭ রান তুলেছে।